《牛口发舟泊真溪聊述所历》
明代·尹伸

江行每娱心，十七在崖岸。
以兹取溯流，耳目精于慢。
一岭方百取，削成独南面。
霪雨夏来多，悬淙不可断。
短者能数叠，长及行人骭。
岩树纷洒濯，声光无暮旦。
陡然绝壁间，雕刻穷炳焕。
千佛尽一身，慈容俨分散。
经行非静者，并作如是观。
怒波迫其趾，得失争一线。
续竹百许寻，挽者身如弹。
蹭蹬亦有时，偃卧无妨晏。
所欣新月来，累历华林换。
悠悠无可同，琴书有余玩。

作者简介：明叙州府宜宾人，字子求。万历二十六年进士。授承天推官。天启中，以贵州威清道辅王三善，讨安邦彦。三善败死后，伸守普安有功。崇祯时历河南右布政使，罢归家居。张献忠军破叙州时被杀。